Diari Oficial de la Generalitat Valenciana


Sumari del DOGV 5945, del 02-02-2009 (2009/761)

RESOLUCIÓ de 19 de gener de 2009, del Rectorat de la Universitat de València, per la qual es convoca un curs selectiu de promoció interna per a l'accés als grups A i B d'administració general d'aquesta Universitat.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5945

Data del DOGV
:   02-02-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/761


Data del document
:   19-01-2009

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * concurs administratiu
    * universitat

RESOLUCIÓ de 19 de gener de 2009, del Rectorat de la Universitat de València, per la qual es convoca un curs selectiu de promoció interna per a l'accés als grups A i B d'administració general d'aquesta Universitat. [2009/761]
Aquest Rectorat, fent ús de les competències que li atribueix l'article 20, en relació amb el 2.2 de la Llei Orgànica 6/2001, de 21 de desembre, d'Universitats, d'acord amb el que estableix l'article 190 dels Estatuts de la Universitat de València i aplicant el que disposen l'article 37 i la disposició addicional quarta del Decret 33/1999, del Govern de la Generalitat Valenciana, en vigor actualment, pel qual s'aprova el Reglament de Selecció, Provisió de Llocs de Treball i Carrera Administrativa del personal comprès en l'àmbit d'aplicació de la Llei de Funció Pública de la Generalitat Valenciana, acorda convocar un curs selectiu de promoció interna per a l'accés als grups A subgrup (A1), i subgrup A2 (B) d'administració general, de la Universitat de València, d'acord amb les següents bases:
Primera. Llocs de treball que es convoquen
Es convoca un curs selectiu de promoció interna per a cobrir llocs de treball barrats en els grups A1/A2 (A/B) i els grups A2/C1 (B/C) d'administració general. Els llocs de treball ocupats de forma definitiva per funcionàries i funcionaris de carrera del grup de classificació inferior d'aquest formen part d'aquesta convocatòria.
Segona. Condicions de les i els aspirants
Es poden presentar a aquesta convocatòria les funcionàries i els funcionaris de carrera d'administració general que pertanyen als grups A2 (B) i C1 (C) que presten serveis en aquesta Universitat, ocupen, amb destinacions definitives, els llocs de treball barrats a què es refereix la base primera i estiguen en possessió de la titulació següent:
2.1.1. Llocs barrats en A1/A2 (A/B) llicenciatura o equivalent. Per a l'accés al grup A1 (A).
2.1.2. Llocs barrats en A2/C1 (B/C) llicenciatura o equivalent, diplomat universitari o equivalent. Per a l'accés al grup A2 (B).
O estiguen en condicions d'obtenir aquesta titulació abans de l'acabament del termini de presentació d'instàncies. Totes les persones aspirants han de complir els requisits d'accés a la promoció interna previstos en l'article 37.3 del Decret 33/1999, de la Generalitat Valenciana.
2.1.3. També es poden presentar a aquesta convocatòria les funcionàries o els funcionaris de carrera, pertanyents al grup C1 (C) que ocupen de forma definitiva amb caràcter de «a extingir» llocs de treball classificats en A1/A2 (A/B) d'administració general, per a l'accés al grup inferior de classificació, grup A2 (B), sempre que complisquen els requisits de titulació (llicenciat o diplomat universitari o equivalent) i de promoció interna esmentats més amunt.
2.2. En el moment de presentar la sol·licitud, només s'exigirà una declaració expressa i formal que es compleixen els requisits establerts en els subapartats 2.1.1. al 2.1.3 d'aquesta convocatòria, els quals caldrà acreditar posteriorment en cas de superar el curs selectiu.
Tercera. Sol·licituds
3.1. Les persones que vulguen prendre part en aquest curs selectiu, ho han de fer constar en la sol·licitud que figura com a annex II d'aquesta convocatòria.
3.2. Les persones interessades disposaran d'una còpia d'aquesta sol·licitud en la pàgina web del Servei de Recursos Humans (PAS), que té l'adreça següent: http://www.uv.es/~pas. També podran accedir a una còpia de l'esmentada sol·licitud a través de la fotocòpia que eixirà al Diari Oficial de la Comunitat Valenciana.
3.3. El termini de presentació de sol·licituds és de 20 dies hàbils, comptadors de l'endemà de la publicació d'aquesta convocatòria al Diari Oficial de la Comunitat Valenciana.
3.4. Presentació de sol·licituds:
3.4.1. Les sol·licituds es poden presentar en:
a) El registre d'entrada de la Universitat de València.
b) El registre de qualsevol altra administració pública, o les oficines de Correus, en la forma que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
c) A l'oficina del Banco Santander-Central Hispano «oficina universitària» (situada a la Facultat de Psicologia - aulari I de la Universitat de València). A la persona que faça el pagament dels drets d'examen en aquesta oficina, en abonar les taxes, l'entitat bancària li segellarà els tres exemplars de la sol·licitud i amb aquest acte es considerarà presentada la sol·licitud.
3.4.2. La persona que estiga exempta d'abonar els drets d'examen, haurà de presentar la sol·licitud obligatòriament pels procediments establerts en els apartats a) o b) de la base 3.4.1.
3.4.3. La persona que presente les sol·licituds a les oficines de Correus, haurà de complir el procediment establert en l'article 205.3 del Reglament dels Serveis de Correus: la sol·licitud s'ha de presentar en un sobre obert perquè l'empleat segelle la sol·licitud, i haurà de figurar amb claredat el nom de l'oficina i la data. Si no es fa d'aquesta manera, es considerarà presentada en la data d'entrada en el Registre General d'aquesta Universitat.
3.4.4. La persona que abone els drets d'examen mitjançant transferència bancària des d'un altre banc, o en una oficina del Banco Santander-Central Hispano diferent de l'especificada en la base 3.4.1.c, haurà de presentar la sol·licitud obligatòriament pels procediments establerts en els apartats a) i b) de la base 3.4.1.
3.5. A la sol·licitud cal adjuntar la documentació següent:
3.5.1. Una fotocòpia del document nacional d'identitat.
3.5.2. El resguard original de l'ingrés dels drets d'examen.
3.6. Els drets d'examen s'han d'ingressar al compte corrent «Drets d'examen. Universitat de València», número 3335.4358.27.7310795198, del Banco Santander-Central Hispano «oficina universitària», situada a l'avinguda de Blasco Ibáñez, 21 (Facultat de Psicologia - aulari I), de València, o a través de transferència a l'esmenta't compte, i seran de 15 € per a les persones que es presenten al grup A1 i d'12 € per a les que es presenten a l'A2.
Si el pagament es fa mitjançant transferència, la sol·licitud s'ha de presentar al registre d'una administració pública o a l'oficina de Correus.
La falta d'acreditació del pagament dels drets d'examen determinarà l'exclusió de la persona aspirant.
3.7. D'acord amb el que estableixen les normes d'execució pressupostària per a l'any 2009 d'aquesta Universitat, estan exempts del pagament dels drets d'examen.
3.7.1. Les persones aspirants amb una discapacitat igual o superior al 33%. Aquestes han de presentar els certificats corresponents que els acrediten la condició de discapacitats, mitjançant un certificat de la Conselleria de Benestar Social i així ho faran constar expressament en l'apartat corresponent de la sol·licitud.
3.8. Els errors que es puguen advertir es corregiran en qualsevol moment, d'ofici o a instància de la persona interessada.
Cuarta. Admissió d'aspirants
4.1. Una vegada acabat el termini de presentació de sol·licituds, després de la verificació prèvia del compliment de tots els requisits de participació fixats en aquesta convocatòria, a més del pagament dels drets d'examen, el rector dictarà una resolució que es publicarà al tauler d'anuncis i a la pàgina web del Servei de Recursos Humans (PAS) de la Universitat de València, i que contindrà la llista provisional d'admesos i exclosos a la realització de les proves.
4.2. Des de l'endemà de la publicació de la llista provisional d'admesos i exclosos s'iniciarà un termini de 10 dies hàbils perquè es puguen formular al·legacions o esmenar els defectes que hagen motivat l'exclusió, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, per evitar errors i possibilitar l'esmena dins el termini i en la forma oportuna, les persones aspirants comprovaran fefaentment no solament que no figuren en la relació d'exclosos sinó que, a més, els seus noms figuren correctament en la relació d'admesos corresponent.
Les persones aspirants que dins el termini fixat no esmenen els defectes detectats o no al·leguen les omissions, seran definitivament exclosos de la participació en aquestes proves.
4.3. Una vegada acabat el termini de reclamacions i d'al·legacions, i esmenats els defectes, es dictarà una nova resolució que contindrà la llista definitiva d'admesos i exclosos. Aquesta resolució també es publicarà al tauler d'anuncis i a la pàgina web del Servei de Recursos Humans (PAS) de la Universitat de València.
4.4. Seran causes d'exclusió, a més de les que s'indiquen en uns altres apartats d'aquestes bases:
- L'omissió de la signatura en la sol·licitud.
- No presentar fotocòpia del document nacional d'identitat.
Cinquena. Contingut del curs selectiu
5.1. El curs constarà de tres parts:
5.1.1. Una part presencial de 60 hores, comuna a l'accés als dos grups objecte de la convocatòria, el programa del qual figura en l'annex I d'aquesta convocatòria.
En aquestes hores presencials es poden incloure conferències, tallers o pràctiques interactives, relacionades amb les matèries de l'annex I, que podran ser diferents per a l'accés al grup A1 (A) i al grup A2 (B).
5.1.2. Una part no presencial, que consistirà en la redacció d'una memòria final del curs, relacionada amb l'organització del lloc de treball.
La memòria ha de tenir una extensió de 40 folis, com a mínim, per a les persones aspirants a l'accés al grup A1 (A), i de 20 per a les aspirants a l'accés al grup A2 (B).
5.1.3. Una prova selectiva final sobre el contingut global del curs.
Sisena. Sistema de valoració del curs selectiu, comú per a l'accés al grup A1 (A) i al grup A2 (B)
6.1. A la finalització de cada mòdul dels previstos en el programa d'aquesta convocatòria, el professor o professora del mòdul efectuarà un control de coneixements, la valoració dels quals no tindrà incidència en el resultat final del curs selectiu, per tant tindrà un caràcter merament orientatiu.
6.2. Finalitzada la fase presencial del curs, es realitzarà una prova selectiva, que podrà ser teòrica o pràctica o d'ambdues formes, a criteri de la comissió avaluadora, basada en el contingut dels mòduls del curs que figuren en l'annex I d'aquesta convocatòria.
La prova selectiva que podrà realitzar-se en un acte únic per a l'accés a ambdós grups A1(A) i A2 (B), tindrà un contingut diferenciat per grup de titulació, adaptant-se al nivell de coneixements que les característiques del grup requerisca.
6.3. La prova selectiva es valorarà de 0 a 10 punts, i serà necessari per a aprovar obtenir almenys una puntuació de 5 punts.
6.4. Els qui superen la prova selectiva hauran de presentar, en el termini que s'anunciarà oportunament, la memòria de la qual parla la base 5.1.2. d'aquesta convocatòria. La memòria serà avaluada per la comissió.
6.5 La qualificació final del curs selectiu serà la d'apte o no apte.
Setena. Responsable del curs i comissió d'avaluació de la prova final comuna per a l'accés a ambdós grups de titulació A1 (A) i A2 (B)
7.1. El rector nomenarà, entre els funcionaris i les funcionàries de carrera del grup A d'administració general de la Universitat de València, una persona responsable del curs selectiu, la funció de la qual serà, a més de poder donar docència de la matèria de la seua competència, coordinar els diferents professors i professores, així com l'avaluació contínua de cada matèria.
7.2. Igualment, el rector nomenarà una comissió d'avaluació per a la prova final composta per:
Presidència: nomenada pel rector entre els membres de la comunitat universitària del mateix grup o superior.
Vocals:
- 3 vocals nomenats pel rector del grup A d'administració general. Un d'ells podrà ser nomenat coordinador o coordinadora del curs.
- 1 vocal sortejat entre les funcionàries i els funcionaris del grup A d'administració general de la Universitat de València.
7.3. El nomenament del responsable del curs i de la comissió d'avaluació es farà públic juntament amb la llista definitiva d'admesos i exclosos al curs selectiu, que es publicarà diferenciada entre els admesos a l'accés al grup A1 (A) i l'accés al grup A2 (B).
Les persones que siguen nomenades, tant de coordinador o coordinadora del curs, com a membres de la comissió d'avaluació, hauran de respectar les normes establertes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú, pel que fa a l'abstenció i la recusació.
Huitena. Lloc, data i hores de la realització del curs selectiu. Comú per a l'accés al grup A1 (A) i al grup A2 (B)
8.1. La data del començament del curs, a més dels horaris d'aquest i l'ordre d'impartició dels mòduls de matèries, es faran públics a la pàgina web del Servei de Recursos Humans (PAS) amb prou antelació.
8.2. Igualment, i amb prou antelació, es fixaran la data, el lloc i l'hora de la prova final i el termini per a la presentació de la memòria.
Novena. Publicitat dels resultats
9.1. Finalitzada la prova selectiva, la comissió avaluadora en farà públics els resultats al tauler d'anuncis i en la pàgina web del Servei de RRHH (PAS).
9.2. Una vegada avaluada la memòria, el resultat final del curs selectiu es farà públic a la pàgina web del Servei de Recursos Humans (PAS), de forma separada per a l'accés al grup A1 (A) i per al grup A2 (B). Només hi figuraran les persones que hagen superat el curs selectiu amb la qualificació final d'apte.
9.3. En el termini de 10 dies hàbils, comptadors de l'endemà de la publicació de la llista d'aprovats per a l'accés al grup A1 (A) i al grup A2 (B), les persones aspirants hauran de presentar al Servei de Recursos Humans (PAS) d'aquesta Universitat la titulació acadèmica exigible, d'acord amb les bases d'aquesta convocatòria. S'obrirà un termini de 10 dies hàbils per a reclamacions.
Deu. Nomenament de funcionàries i funcionaris
10.1. Una vegada acabat el termini de reclamacions i verificada la concurrència dels requisits previstos en la convocatòria per a cadascun dels grups d'accés, el rector emetrà resolució per la qual declararà les persones que hagen superat el curs selectiu en cadascun dels grups d'accés convocats el seu nomenament com a funcionari o funcionària de carrera del grup A1 (A) o del grup A2 (B), d'administració general, per llistes separades.
La resolució de nomenament de funcionaris i funcionàries de carrera es publicarà al Diari Oficial de la Comunitat Valenciana separadament segons el grup d'accés.
10.2. Les persones que superen el curs selectiu i siguen nomenades pel rector prendran possessió com a funcionaris i funcionàries de carrera dels grups A1 (A) i A2 (B) d'administració general de la Universitat de València, segons el seu nomenament, en els mateixos llocs de treball que ocupen.
Onze. Recursos
Contra aquesta resolució, que exhaureix la via administrativa, es pot interposar potestativament el recurs de reposició, en el termini d'un mes, comptador de l'endemà de la seua publicació, davant el mateix òrgan que va dictar la resolució, o el recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos, comptadors de l'endemà de la seua publicació.
Contra els actes del tribunal es podrà interposar un recurs d'alçada, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els recursos contenciosos administratius que s'interposen contra aquesta resolució seran anunciats al Diari Oficial de la Comunitat Valenciana (DOCV), als efectes d'emplaçaments als possibles interessats.
València, 19 de gener de 2009.- El rector, p. d. (DOCV 05.05.08) la vicerectora d'Organització dels Serveis i PAS: M. Enriqueta Vercher González.
ANNEX I
Programa
Mòduls que integren la part presencial del curs selectiu de promoció interna per a l'accés al grup A1 (A) i al grup A2 (B) d'administració general de la Universitat de València.
Mòdul A. La gestió econòmica de la Universitat de València: gestió centralitzada i gestió descentralitzada. Noves tendències i pressupostos. 12 hores.
Mòdul B. La prevenció dels riscos laborals: l'acció preventiva i la seua incidència en l'organització. 7 hores.
Mòdul C. Els processos de modernització de les administracions publiques: l'administració electrònica. 4 hores.
Mòdul D. Polítiques de paritat de gènere en les administracions públiques: els plans estratègics d'igualtat. 3 hores.
Mòdul E. L'organització i les persones: una nova manera d'entendre la gestió dels recursos humans. 12 hores.
Mòdul F. El personal docent i investigador: els canvis normatius i les seues conseqüències. Els plans d'organització docent i la seua incidència en la distribució dels recursos. 10 hores.
Mòdul G. El pla estratègic de la Universitat de València: una nova manera d'enfocar la gestió diària. 7 hores.
Mòdul H. Conferència del final del curs: La convergència europea: les seues conseqüències en la nova planificació dels estudis universitaris. 2 hores.